行路難 五
作者：貫休
朝代：唐

paragraphs: 君不見道傍樹有寄生枝，青青鬱鬱同榮衰。
無情之物尚如此，爲人不及還堪悲。
父歸墳兮未朝夕，已分黃金爭田宅。
高堂老母頭似霜，心作數支淚常滴。
我聞忽如負芒刺，不獨爲君空歎息。
古人尺布猶可縫，潯陽義犬令人憶。
寄言世上爲人子，孝義團圓莫如此。
若如此，不遄死兮更何俟。